Pa taq ri qꞌij riꞌ xuriq ri qꞌalaj.
Are chiꞌ tajin käbꞌan ri nimaqꞌij pa ri tinimit Jerusalén,
natabꞌal re ri qꞌij ri xkꞌis u yakik ri nimalaj rachoch Dios,
xjach kꞌu pu qꞌabꞌ ri Dios.
Ri Jesús tajin käwakat pa ri nimalaj rachoch Dios,
pa ri raqan ja re Salomón.
Xepe kꞌu ri winaq aj Israel xkimulij kibꞌ chrij,
xkibꞌij che:
¿Kꞌä jampaꞌ kujya la pa saq?
We lal riꞌ ri Cristo,
bꞌij bꞌaꞌ la ri qas tzij kämik,
—xecha che.
Ri Jesús xchꞌawik,
xubꞌij chke:
Ya nu bꞌim chik.
Ri alaq kꞌut man käkoj tä alaq ri xinbꞌij.
Ronojel ri u taqom ri nu Tat chwe chi kinbꞌano,
are käkꞌutuw na rukꞌ saqil.
Ri alaq kꞌut man käkojon tä alaq rumal chi ri alaq man jun tä kukꞌ ri nu chij,
jas ri xinbꞌij chech alaq nabꞌe.
Ri nu chij ketam nu wäch aretaq kinchꞌawik.
Ri in xuqujeꞌ wetam ki wäch,
keteri kꞌu chwij.
Ri in kinya kꞌaslemal chke ri man kꞌo tä u kꞌisik.
Man käsach tä ki wäch,
man kꞌo tä kꞌu jachin keesan pa nu qꞌabꞌ.
Ri nu Tat,
ri nim na u qꞌij chkiwäch konojel,
are ri xeyoꞌw chwe.
Man kꞌo tä kꞌu jachin jun keesan pu qꞌabꞌ ri Areꞌ.
Ri in,
xuqujeꞌ ri nu Tat,
xa uj jun,
—xcha chke.
Te riꞌ ri winaq aj Israel jumul chik xkikꞌam abꞌaj rech käkikꞌiäq chrij ri Jesús.
Ri Jesús xubꞌij chke:
Kꞌia u wäch utzil nu bꞌanom chuwäch alaq rumal ru chuqꞌabꞌ ri nu Tat.
¿Rumal kꞌu jachike chke we utzil ri nu bꞌanom kinkꞌiäq alaq chabꞌaj?
—xcha chke.
Ri winaq aj Israel xechꞌawik,
xkibꞌij:
Man käqakꞌiäq tä la chabꞌaj rumal jun chke ri utzil ri bꞌanom la,
xane rumal chi bꞌim la ri äwas u bꞌixik chrij ri Dios.
Ri lal xaq lal jun achi,
bꞌanom kꞌu ibꞌ la chi lal Dios,
—xecha che.
Ri Jesús kꞌut xubꞌij chke:
Pa ri Pixabꞌ alaq tzꞌibꞌtal wi ri xubꞌij ri Dios:
“Ri ix,
ix dioses,”
—kächaꞌ,
—xcha ri Areꞌ.
Qetam chi ri kubꞌij ru Loqꞌ Pixabꞌ ri Dios ri Tzꞌibꞌtalik,
man kuyaꞌ taj käsach u wäch.
Ri Dios xubꞌij “dios” chke ri winaq ri xekojon che ru Loqꞌ Pixabꞌ.
We ri Dios xinuchaꞌ in,
te kꞌu riꞌ xinutaq loq cho we uwächulew,
¿jas lo waꞌ ri käbꞌij alaq chi nu bꞌim ri äwas u bꞌixik chrij ri Dios rumal chi xinbꞌij chi in u Kꞌojol ri Dios?
We man kinbꞌano jachike ri kubꞌan ri nu Tat,
ri alaq man rajwaxik taj käkojon alaq chwe.
We kꞌu kinbꞌano,
pune bꞌaꞌ man käkojon tä alaq chwe,
kojon bꞌaꞌ alaq che ri kinbꞌano rech je riꞌ qas ketamaj alaq,
xuqujeꞌ käkoj alaq chi ri qa Tat kꞌo pa wanimaꞌ in,
xuqujeꞌ ri in,
in kꞌo pa ranimaꞌ ri qa Tat.
Jumul chik are ta xkaj xkikꞌam bꞌi pa cheꞌ.
Ri Jesús kꞌut xresaj ribꞌ pa ki qꞌabꞌ.
Te riꞌ ri Jesús xeꞌ jumul chik chꞌäqäp che ri nimaꞌ Jordán chrelbꞌal qꞌij jawijeꞌ ri xubꞌan wi qasnaꞌ ri tat Juan nabꞌe,
xkanaj kꞌu chilaꞌ.
E kꞌia winaq kꞌut xebꞌeꞌ che rilik,
xkibꞌij kꞌut:
Qas tzij ri tat Juan,
pune man xubꞌan tä kajmabꞌal taq etal,
ronojel ri xubꞌij chrij we achi riꞌ are qas tzij,
—xechaꞌ.
E kꞌia winaq kꞌut xekojon che ri Jesús chilaꞌ.